གོང་དུ་ཞུས་པའི་མཚན་ཉིད་དེ་ལྡན་གྱི་གཟུགས་དེ་ལ་དབྱེ་ན་རྒྱུ་གཟུགས་བཞི་དང་།འབྲས་གཟུགས་བཅུའི་ཐོག་མཛོད་ལྟར་ན་རྣམ་པ་རིག་བྱེད་མ་ཡིན་པའི་གཟུགས་དང་།ཀུན་བཏུས་ལྟར་ན་ཆོས་ཀྱི་སྐྱེ་མཆེད་ཀྱི་གཟུགས་བསྣན་པས་གྲངས་བཅུ་གཅིག་ཏུ་བགྲང་བར་བཞེད་དོ།།དེ་ཡང་རྒྱུ་གཟུགས་ནི་ས་ཆུ་མེ་རླུང་སྟེ་འབྱུང་བ་ཆེན་པོ་བཞི་དང་།འབྲས་གཟུགས་མིག་དང་རྣ་བ་སྣ་ལྕེ་ལུས་ཏེ་དབང་པོ་ལྔ་དང་།གཟུགས་སྒྲ་དྲི་རོ་རེག་བྱ་སྟེ་དོན་ལྔའོ།།གཟུགས་ནི་མིག་གི་ཡུལ་ཏེ།དེ་ལ་དབྱེ་ན་ཁ་དོག་དང༌།དབྱིབས་ཀྱི་གཟུགས་གཉིས།དང་པོ་ལ་སྔོ་སེར་དཀར་དམར་རྩ་བའི་ཁ་དོག་བཞི།དེའི་ཡན་ལག་ཏུ།སྤྲིན་དང་དུ་བ།རྡུལ་དང་ཁུག་སྣ།ཉི་འོད་གྲིབ་མ།སྣང་བ་མུན་པ་རྣམས་དང༌།ཡང་མངོན་པར་སྐབས་ཡོད་པ་ཞེས་པས་གཟུགས་དེ་གཞན་ལ་ཐོགས་པར་བྱེད་པའི་རེག་བྱ་དང་བྲལ་བ་བར་སྣང་སྐྱ་སིང་པོ་ལྟ་བུ་གཟུགས་བརྙན་སོགས་ཀྱང་དེ་དང་ཆ་འདྲའོ།།ཕྱག་འཚལ་བ་ལྟ་བུ་སོགས་རྣམ་པར་རིག་བྱེད།སྟེང་གི་ནམ་མཁའ་སྔོན་པོ་ཁ་དོག་གཅིག་པ་རྣམས་ཏེ་འདི་རྣམས་ཀྱང་གཟུགས་སུ་བསྡུ་བའི་ཆེད་དུ་བཤད་དོ།།རྩ་བའི་ཁ་དོག་གི་ཆ་ཤས་འདྲེས་པ་ལས་བྱེ་བྲག་གི་ཡན་ལག་མང་དུ་འགྱུར་རོ།།དབྱིབས་གཟུགས་ལ།རིང་པོ།ཐུང་ངུ༌།ལྷམ་པ།ཟླུམ་པོ།མཐོ་བ།དམའ་བ།ཕྲ་བ།རགས་པ།ཕྱ་ལེ་བ།ཕྱ་ལེ་བ་མ་ཡིན་པ་རྣམས་ཀྱིས་སྤྱིར་བསྟན་ཏེ།ནང་གི་དབྱེ་བ་ལ།གྲུ་གསུམ།ཟླ་གམ།འཇོང་མོ་སོགས་མང་པོར་འགྱུར་རོ།།དབྱིབས་དང་ཁ་དོག་དེ་དག་བཟང་ངན་བར་མ་གསུམ་དུ་འདུའོ།དེ་བཞིན་དུ་སྒྲ་ལའང་ཟིན་པའི་འབྱུང་བའི་རྒྱུ་ལས་བྱུང་བ་སེམས་ཅན་གྱི་ངག་གི་བརྗོད་པ་དང་སེ་གོལ་གྱི་སྒྲ་ལྟ་བུ།མ་ཟིན་པའི་འབྱུང་བའི་རྒྱུ་ལས་བྱུང་བ།ཆུ་ཀླུང་དང་རླུང་སོགས་ཀྱི་སྒྲ་ལྟ་བུ།གཉིས་ཀ་ལས་བྱུང་བ་རྔ་རྡུང་བའི་སྒྲ་ལྟ་བུ།སེམས་ཅན་དུ་སྟོན་པ་དོན་རྗོད་པར་བྱེད་པ།སེམས་ཅན་དུ་མི་སྟོན་པ་དོན་རྗོད་པར་མི་བྱེད་པ།དོན་རྗོད་བྱེད་ལ་འཇིག་རྟེན་པས་ཐ་སྙད་བཏགས་པ།འཕགས་པས་ཐ་སྙད་བཏགས་པ་སོགས་ཀྱི་ཁྱད་པར་ཡོད་ཅིང༌།དེ་དག་ལ་སྙན་མི་སྙན་བར་མའི་དབྱེ་བ་རྣམས་སོ།།དྲི་ནི་སྣའི་ཡུལ་ཏེ།དེ་ལ་ཞིམ་མི་ཞིམ་གཉིས།ལྷན་སྐྱེསཙནྡན་དང་ཤུགས་པའི་དྲི་ལྟ་བུ་དང་།སྦྱར་བྱུང་སྤོས་ཀྱི་དྲི་ལྟ་བུ།།རོ་ནི་ལྕེའི་ཡུལ་ཏེ།མངར་བ།སྐྱུར་བ།ལན་ཚྭ་བ།ཁ་བ།ཚ་བ།བསྐ་བ་དྲུག་དང༌།དེ་དག་འདྲེས་པ་ལས་ནང་གི་དབྱེ་བ་དུ་མར་འགྱུར་རོ།།ཡང་ཡིད་དུ་འོང་མི་འོང་བར་མ་གསུམ་དང༌།ལྷན་སྐྱེས་དང༌།སྦྱར་བྱུང་གི་དབྱེ་བ་ཡང་ཡོད་དོ།།རེག་བྱ་ནི་ལུས་ཀྱི་ཡུལ་ཏེ།རྒྱུ་འབྱུང་བ་བཞིའི་རེག་བྱ་དང༌།འབྲས་བུ་ལ།འཇམ་རྩུབ་ལྕི་ཡང་བཀྲེས་སྐོམ་གྲང་བ་བདུན་དང༌།མཉེན་པ།ལྷོད་པ།དམ་པ།ཚིམ་པ།ན་བ།རྒ་བ།འཆི་བ།ངལ་སོས་པ།སྤུངས་ཆེ་བ་ཞེས་མི་འཇིགས་པ་སྟེ་ལུས་སྟོབས་དང་ལྡན་ནས་མ་ཞུམ་པའོ།།འདི་དག་གིས་མཚོན་ནས་ལུས་ཀྱི་ཕྱི་དང་ནང་གི་རེག་བྱ་མྱོང་ཚུལ་དུ་མ་ཡོད་པ་ཤེས་པར་བྱའོ།།